長干行二首 一
作者：李白
朝代：唐

paragraphs: 妾髮初覆額，折花門前劇。
郎騎竹馬來，繞牀弄青梅。
同居長干里，兩小無嫌猜。
十四爲君婦，羞顏未嘗開。
低頭向暗壁，千喚不一迴。
十五始展眉，願同塵與灰。
常存抱柱信，豈上望夫臺。
十六君遠行，瞿塘灩澦堆。
五月不可觸，猨聲天上哀。
門前遲行跡，一一生綠苔。
苔深不能掃，落葉秋風早。
八月胡蝶來，雙飛西園草。
感此傷妾心，坐愁紅顏老。
早晚下三巴，預將書報家。
相迎不道遠，直至長風沙。